Virallinen lehti nro C 031 , 05/02/1999 s. 0125



KIRJALLINEN KYSYMYS E-2131/98 esittäjä(t): Concepció Ferrer (PPE) komissiolle (10. heinäkuuta 1998) Aihe: Tullivapaan myynnin lopettaminen Tullivapaan myynnin lopettaminen 1. heinäkuuta 1999 aiheuttaa joksikin ajaksi vastaavanlaisen tilanteen kuin silloin, kun yhteisön sisäiset tullit poistettiin. Tällöin toteutettiin monia eri ohjelmia ja toimia erityisesti työllisyyden suhteen, jotta tullien poiston kielteisiä vaikutuksia oltaisiin lievennetty. Tullivapaiden tuotteiden myynti luo unionissa 140 000 työpaikkaa, jotka nyt katoavat. Aikooko komissio toteuttaa vastaavia toimia kuin sisätullien poistamisen yhteydessä toteutettiin, jotta kielteiset vaikutukset tullivapaan myynnin alalla minimoitaisiin? Komission jäsenen Mario Montinkomission puolesta antama vastaus (8. syyskuuta 1998) Komissio muistuttaa arvoisalle parlamentin jäsenelle, että yhteisön sisäisen verovapaan myynnin lopettamisen vaikutuksilla oli merkittävä osa sisämarkkinoiden toteuttamista koskevissa keskusteluissa, joihin arvoisa parlamentin jäsen viittaa. Neuvosto totesi yhtäkkisellä verovapaan myynnin lopettamisella voivan olla sosiaalisia vaikutuksia, joten se myönsi verovapaan myynnin alalle lähes kahdeksan vuoden lisäajan, jona aikana se voisi sopeutua ja valmistautua myynnin lopettamiseen. Verrattuna muilla toimialoilla toteutettuihin ohjelmiin ja toimenpiteisiin tämä oli erittäin suotuisa ratkaisu verovapaan myynnin kannalta. Komissio on kuitenkin edelleen huolestunut myynnin lopettamisen mahdollisista vaikutuksista työpaikkoihin. Ecofin-neuvoston kokouksessa 19. toukokuuta 1998 ministerit hyväksyivät komission näkemyksen siitä, että nykyisten yhteisön säännösten avulla voitaisiin lieventää myynnin lopettamisesta mahdollisesti seuraavia erityisiä, alueellisia tai liikenteeseen liittyviä ongelmia. Tässä tarkoituksessa ministerit pyysivät komissiota laatimaan valmisteluasiakirjan, jossa selvennettäisiin, mitä välineitä jäsenvaltiot voivat käyttää myynnin lopettamisesta aiheutuvien epätoivottujen seurausten torjumiseksi. Asiakirjaa on alettu valmistella, ja se toimitetaan piakkoin Ecofin-neuvostolle. Parlamentille kerrotaan luonnollisesti asiassa tapahtuvasta edistymisestä. Lopuksi todettakoon, että komissio ei pidä luotettavana arvoisan parlamentin jäsenen esittämää lukumäärää verovapaan myynnin lopettamisen vuoksi menetettävistä työpaikoista. Lukumäärä on saatu verovapaata myyntiä lobbaavien tahojen rahoittamista tutkimuksista, jotka perustuvat pessimistisimpiin arvioihin mahdollisista vaikutuksista ja joissa ei oteta huomioon sitä mahdollisuutta, että verovapaata myyntiä harjoittavat voivat ryhtyä muunlaiseen vähittäiskauppaan tai jatkaa nykyistä myyntiä pienemmällä voittomarginaalilla. Näissä tutkimuksissa otetaan myös hyvin vähän tai ei lainkaan huomioon sitä, että kotimarkkinoille syntyy uusia työpaikkoja korvaamaan lopetettua verovapaata myyntiä tai että korvaavan myynnin seurauksena lisääntyvien verotulojen avulla voidaan lisätä työpaikkoja. Tanskassa, Irlannissa ja Ruotsissa tehtyjen hallitusten rahoittamien tutkimusten mukaan verovapaata myyntiä lobbaavien tahojen käyttämät luvut ovat huomattavasti liioiteltuja suhteessa siihen, mitä tosiasiassa voi tapahtua.